Stanovisko Európskeho hospodárskeho a sociálneho výboru – Európsky nábytkársky priemysel – jeho obnova smerujúca k inovačnému, zelenému a obehovému hospodárstvu

(stanovisko z vlastnej iniciatívy)

(2022/C 365/02)

Spravodajca: Anastasis YIAPANIS Spoluspravodajca: Rolf GEHRING

Rozhodnutie plenárneho zhromaždenia 21. 10. 2021 Právny základ článok 52 ods. 2 rokovacieho poriadku stanovisko z vlastnej iniciatívy Príslušná sekcia poradná komisia pre priemyselné zmeny (CCMI) Prijaté v sekcii 13. 5. 2022 Prijaté v pléne 15. 6. 2022 Plenárne zasadnutie č. 570 Výsledok hlasovania (za/proti/zdržalo sa) 207/1/2

1. Závery a odporúčania

1.1. Európa má veľmi dynamický nábytkársky sektor, ktorý je veľmi rôznorodý z hľadiska veľkosti spoločností a pracovných postupov, ako aj dizajnu. Sektor zahŕňa celý životný cyklus a poskytuje dobré príležitosti na prijatie udržateľnosti a transformáciu na modely obehového hospodárstva.

1.2. Európske spoločnosti musia dodržiavať prísne predpisy v oblasti životného prostredia, výrobkov, zdravia a bezpečnosti, z ktorých prirodzene vyplývajú prevádzkové náklady. Medzinárodná hospodárska súťaž sa deformuje vládnymi dotáciami, ktoré sa ponúkajú externým konkurentom, a nekalými praktikami používanými na získanie prístupu na trh, najmä zo strany hospodárskych subjektov z Ázie.

1.3. EHSV by chcel zdôrazniť, že pre budúcnosť nábytkárskeho sektora EÚ je správnym cieľom náležitá rovnováha medzi hospodárskym rastom, udržateľnosťou a sociálnym blahobytom. Výbor sa domnieva, že podniky potrebujú súdržný legislatívny rámec v oblasti duševného vlastníctva, ktorým sa budú chrániť ich záujmy a ktorý bude vhodný na zelenú a digitálnu transformáciu.

1.4. EHSV sa dôrazne zasadzuje za prísny súlad všetkých dovážaných nábytkárskych výrobkov s pravidlami EÚ vrátane povinností v oblasti poskytovania informácií spotrebiteľom. EHSV ďalej vyzýva na prijatie súdržných právnych predpisov EÚ, v ktorých by sa stanovili štandardizované formáty označovania pre všetky výrobky.

1.5. Vzhľadom na to, že sa v tomto priemysle využíva veľké množstvo surovín, je pre sektor kľúčový spoľahlivý a neobmedzený prístup ku kvalitným zdrojom a spoľahlivé hodnotové reťazce. Keďže sa navyše dopyt po dreve, ktoré je hlavnou surovinou nábytkárskeho priemyslu, neustále zvyšuje, EHSV považuje za nutné rozšíriť a modernizovať lesnú infraštruktúru a jej udržateľnosť, ako aj zlepšiť zručnosti a technológie.

1.6. EHSV sa domnieva, že drevo produkované v Európe je veľmi dôležité aktívum, ktoré by sa malo využívať na výrobu výrobkov s vysokou pridanou hodnotou. Výbor je presvedčený, že vývoz dreva ako suroviny nemá z hospodárskeho hľadiska žiadny zmysel, a vyzýva na zavedenie nástrojov na ochranu obchodu, ktorými by sa chránili miestni výrobcovia nábytku.

1.7. Výbor okrem toho vyzýva členské štáty, aby ukončili poskytovanie dotácií a iných stimulov na spaľovanie dreva na výrobu energie a aby presadzovali zásadu kaskádového využívania.

1.8. EHSV chce vyzvať na zníženie alebo odstránenie ciel na drevo, ktoré sa dováža ako primárna a recyklovaná surovina. Výbor okrem toho požaduje, aby tvorcovia politík zabezpečili, aby sa presadzovali kritériá udržateľnosti v obchodných dohodách a aby boli súčasťou dovozu kritériá na overenie pracovných podmienok, slobody združovania a spravodlivého zaobchádzania s pracovníkmi. EHSV naliehavo žiada, aby boli ľudské práva súčasťou postupov náležitej starostlivosti a v plnej miere sa dodržiavali dohovory MOP o ľudských právach a právach pracovníkov.

1.9. Nábytkársky sektor musí byť súčasťou iniciatívy Nový európsky Bauhaus ( 1 ) a prispievať k vytváraniu udržateľných a inkluzívnych výrobkov na účely nového spôsobu života, v ktorom je udržateľnosť v harmónii so životným štýlom.

1.10. Výborným príkladom toho, ako môžu dobrovoľné dohody sociálnych partnerov na európskej úrovni takisto prispieť k zníženiu zdravotných rizík, je dohoda sociálnych partnerov o znížení množstva formaldehydu pri výrobe dosiek. Výbor vyzýva aj na zavedenie udržateľných a úplne recyklovateľných obalov a zasadzuje sa za preskúmanie smernice Európskeho parlamentu a Rady 94/62/ES z 20. decembra 1994 o obaloch a odpadoch z obalov ( 2 )

1.11. EHSV sa nazdáva, že v záujme získania hodnoty z výrobkov a zabezpečenia hospodárskeho rastu a vytvárania pracovných miest je potrebná rýchla transformácia z lineárneho toku materiálov a energie na obehový model.

1.12. Výbor považuje za kľúčové, aby výrobcovia nábytku navrhovali svoje výrobky spôsobom, ktorý umožní získať hodnotu a uľahčí opätovné používanie, opravu, renováciu a recykláciu. Systém rozšírenej zodpovednosti výrobcov v nábytkárskom sektore má potenciál zvýšiť kapacity na opätovné používanie a recykláciu v Únii. Výbor navyše vyzýva na európsky legislatívny zákaz ukladania nábytkového odpadu na skládky v záujme zvýšenia zhodnocovania a opätovného používania cenných materiálov.

1.13. V sektore je potrebná vysokokvalifikovaná pracovná sila a musí sa stať atraktívnejším pre mladšiu generáciu. Treba sa usilovať neustále zlepšovať pracovné podmienky v tomto odvetví a zároveň vytvárať možnosti odbornej prípravy a zamerať sa na motivovanie vysokokvalifikovaných pracovníkov a odborníkov v oblasti digitálnych technológií, aby si vybrali prácu v tomto sektore.

1.14. Výbor vyzýva európskych zákonodarcov, aby aktívne podporovali nadnárodné iniciatívy, ktorými sa zvyšuje kvalita všetkých foriem učňovskej prípravy v nábytkárskom sektore. Ambicióznejší program Erasmus pre učňov by pomohol lepšie sprostredkovať bohaté a rozmanité tradície a inovačný potenciál výroby nábytku v Európe.

1.15. Je potrebné rozvíjať programy vzdelávania, iniciatívy celoživotného vzdelávania, ako aj odborné vzdelávanie a prípravu, a to aktívnym zapojením sociálnych partnerov, vzdelávacích inštitúcií a iných relevantných mimovládnych organizácií. Kľúčová je príprava pracovnej sily na budúce výzvy v sektore.

1.16. EHSV vyzýva na investície do rozvoja zručností, dizajnov, kreativity a hodnotových reťazcov a na zlepšenie prístupu výrobcov nábytku k programom financovania výskumu, vývoja a inovácií. MSP sa musia poskytnúť primerané zdroje na analýzu rozvoja ich podnikania obehovým, inovačným a udržateľným spôsobom.

1.17. Výbor je presvedčený, že vytváraním dopytu po použitom nábytku a podporou neziskových aktérov zapojených do postupu recyklácie alebo upcyklácie použitého nábytku možno pozitívne ovplyvniť ciele zelenej transformácie.

1.18. EHSV napokon vyzýva na vytvorenie európskej platformy, ktorej súčasťou budú spoločnosti, sociálni partneri, organizácie občianskej spoločnosti, výskumné inštitúty, univerzity a iné relevantné zainteresované strany a ktorá bude podporovať rozvoj podnikania v oblasti nábytku.

2. Úvodné pripomienky

2.1. Nová priemyselná stratégia pre Európu ( 3 ) sa zameriava na nezvratnú a postupnú transformáciu na udržateľný hospodársky systém, v ktorom sa na nikoho nezabúda, ktorého súčasťou je vývoj v oblasti digitalizácie a ekológie a v ktorom sa budujú partnerstvá medzi priemyslom, sociálnymi partnermi, orgánmi verejnej moci a príslušnými organizáciami občianskej spoločnosti.

2.2. Európa má dynamický nábytkársky sektor, ktorý je veľmi rôznorodý z hľadiska veľkosti spoločností a pracovných postupov. Vo všeobecnosti je náročný na pracovnú silu a jeho súčasťou sú hodnotové reťazce, ktoré sú stále miestne alebo regionálne a výrazne v nich prevládajú MSP a mikropodniky. Zamestnáva približne milión pracovníkov a zodpovedá štvrtine celkovej svetovej výroby nábytku ( 4 )

2.3. Sektor zahŕňa celý životný cyklus: surovinu, spracovanie, použitie, údržbu, opätovné použitie, recykláciu a využívanie biomasy na výrobu energie. Poskytuje preto dobré príležitosti na prijatie udržateľnosti a transformáciu na modely obehového hospodárstva.

2.4. Pandémia COVID-19 nábytkársky sektor ťažko zasiahla, a to najmä pokiaľ ide o cezhraničné hodnotové reťazce, ktoré výrazne zasiahol veľký počet obmedzení voľného pohybu tovaru a osôb. To poukázalo na dôležitosť integrovaného a dobre fungujúceho jednotného trhu.

3. Aspekty konkurencieschopnosti

3.1. Odlišné vnútroštátne predpisy, normy, systémy certifikácie a požiadavky na označovanie predstavujú pre výrobcov z EÚ prekážku a spôsobujú spoločnostiam neprimerané náklady. Normalizácia a celoeurópske harmonizované pravidlá majú potenciál minimalizovať prekážky a zaručiť istotu a spoločný pohľad na vec pre všetkých aktérov na trhu.

3.2. Nedávny nárast cien energie v Európe má negatívny vplyv na konkurencieschopnosť sektora a prispieva k problému s dostupnosťou zdrojov a nárastu cien surovín.

3.3. Okrem toho, že na medzinárodnom trhu celkovo narastá konkurencia, spoločnosti z tretích krajín, najmä hospodárske subjekty z Ázie, ktoré v niektorých prípadoch dostávajú dotácie od svojich vlád, niekedy využívajú nekalé praktiky, aby získali prístup na trh. Európske spoločnosti musia navyše dodržiavať prísnejšie predpisy v oblasti životného prostredia, výrobkov, zdravia a bezpečnosti, z ktorých prirodzene vyplývajú prevádzkové náklady. Nízke environmentálne normy v tretích krajinách znevýhodňujú aj európske nábytkárske výrobky vyrobené z pravého dreva. EHSV sa domnieva, že týmito aspektmi sa deformuje konkurencieschopnosť miestnych spoločností v rámci hospodárskej súťaže na celosvetových trhoch.

3.4. Pokiaľ ide o vnútorný trh, EHSV sa dôrazne zasadzuje za prísny súlad všetkých dovážaných nábytkárskych výrobkov s pravidlami EÚ vrátane povinností v oblasti informácií pre spotrebiteľov, ako je adekvátne označovanie. EHSV ďalej vyzýva na prijatie súdržných právnych predpisov EÚ, v ktorých sa bude stanovovať požiadavka, aby sa k nábytkárskym výrobkom prikladali informácie na označeniach v štandardizovanom formáte, napr. informácie o krajine pôvodu, použitých materiáloch, jasné označenie všetkých zložiek výrobku, informácie o bezpečnosti výrobku, trvácnosti, návod na použitie, čistenie a údržbu, záruka na výrobok atď. Intenzívnejšou činnosťou dohľadu nad trhom, v rámci ktorej sa posudzuje kvalita dovážaného nábytku, sa musia zabezpečiť informácie pre spotrebiteľov a rovnaké podmienky pre miestnych výrobcov z EÚ.

3.5. EHSV víta iniciatívu Komisie týkajúcu sa elektronických pasov výrobkov ako súčasť nadchádzajúcej iniciatívy pre udržateľné výrobky ( 5 ) . Tieto nástroje, ak sú dobre navrhnuté a harmonizované, majú potenciál stimulovať obehové hospodárstvo poskytovaním informácií o výrobkoch v rámci hodnotových reťazcov a okrem iného stimulovaním obehového dopytu a poskytovaním potrebných informácií spotrebiteľom na prijímanie informovaných rozhodnutí.

3.6. Výrobcovia z tretích krajín technologicky dobiehajú výrobcov z EÚ, takže táto konkurenčná výhoda EÚ stráca význam. Preto sú potrebné nové obchodné modely, v ktorých sa bude spájať konkurencieschopnosť s udržateľnosťou a ktorými sa miestnym výrobcom poskytne prístup na trh.

3.7. Sektor je takisto veľmi citlivý na ochranu práv duševného vlastníctva, obzvlášť vzhľadom na to, že kvalita, inovácia a dizajn stále predstavujú hlavné konkurenčné výhody EÚ. Výbor sa domnieva, že podniky potrebujú súdržný legislatívny rámec, ktorým sa budú chrániť ich záujmy a ktorý bude vhodný na zelenú a digitálnu transformáciu.

3.8. EHSV by chcel zdôrazniť, že správnym cieľom predovšetkým pre budúcnosť nábytkárskeho sektora EÚ, ale aj hospodárstva vo všeobecnosti je náležitá rovnováha medzi hospodárskym rastom, udržateľnosťou a sociálnym blahobytom.

4. Prístup k surovinám

4.1. V nábytkárskom sektore sa v rámci výrobného procesu používa množstvo surovín (napr. drevo, trstina, koža, kov, plast, textil, sklo, peny atď.). Pre európskych výrobcov je kľúčový spoľahlivý a neobmedzený prístup ku kvalitným surovinám, pričom EHSV vyzýva na posilnenie hodnotových reťazcov, ktoré by odvetviu umožnili prosperovať. EHSV ďalej vyzýva na primerané spotrebiteľské označovanie nedrevných materiálov vstupujúcich na európsky trh s cieľom chrániť európsky nábytkársky priemysel pred lacnými a často neudržateľnými surovinami z tretích krajín.

4.2. Drevo je jednou z najjednoduchšie dostupných a prirodzene obnoviteľných surovín. Dopyt po ňom neustále narastá, zatiaľ čo cena surovín, ktorá je v súlade s pravidlami a normami EÚ, sa zvyšuje a vytvára ďalší tlak. S cieľom riešiť zvýšený dopyt po dreve na vnútornom trhu je kľúčové rozšíriť a modernizovať lesnú infraštruktúru a jej udržateľnosť, ako aj zlepšiť zručnosti, technológie a logistiku subjektov ťažiacich drevo.

4.3. „zásad[y] kaskádového využívania (výroba produktov, opätovné využívanie, oprava a recyklácia, zhodnotenie energetického obsahu)“ Výbor vyjadruje obavy v súvislosti s celkovo klesajúcou dostupnosťou hlavnej suroviny v odvetví a s nárastom ceny v dôsledku mnohých možností jej použitia, najmä na výrobu energie z obnoviteľných zdrojov. EHSV sa domnieva, že nábytkársky a drevospracujúci priemysel poskytujú z hľadiska pridanej hodnoty a zamestnanosti oveľa väčšie prínosy než priame spaľovanie dreva, vyzýva členské štáty, aby ukončili poskytovanie dotácií a iných stimulov na spaľovanie dreva na výrobu energie, a opätovne vyzýva na propagáciu ( 6 ) . EHSV tiež navrhuje posilniť propagáciu európskeho dreva na vnútornom trhu zvýšením viditeľnosti a používania pravých drevených výrobkov a nábytku.

4.4. Dotácie ponúkané kupujúcim európskeho dreva z krajín mimo EÚ navyše deformujú stranu dopytu. EHSV vyzýva na zavedenie nástrojov na ochranu obchodu, ktorými sa ochránia miestni výrobcovia nábytku, a je presvedčený, že vývoz dreva ako suroviny nemá z hospodárskeho hľadiska žiadny zmysel.

4.5. Pokiaľ ide o dovoz dreva, je mimoriadne dôležité, aby sa obchodnými dohodami EÚ uľahčoval jednoduchý prístup k primárnym zdrojom dreva z krajín mimo EÚ. EHSV by v tejto súvislosti chcel vyzvať na zníženie alebo odstránenie ciel na drevo, ktoré sa dováža ako primárna a recyklovaná surovina. Systémy certifikácie v prípade dreva dovážaného z niektorých krajín navyše nie sú v plnej miere účinné. EHSV požaduje, aby tvorcovia politík zabezpečili, aby sa presadzovali kritériá udržateľnosti v obchodných dohodách a aby boli súčasťou dovozu kritériá na overenie pracovných podmienok, slobody združovania a spravodlivého zaobchádzania s pracovníkmi. EHSV nabáda k tomu, aby boli ľudské práva súčasťou postupov náležitej starostlivosti a v plnej miere sa dodržiaval dohovor MOP o ľudských právach a právach pracovníkov. Tým by sa zabezpečili rovnaké podmienky na trhu.

5. Udržateľnosť a zelená transformácia

5.1. EHSV sa domnieva, že oznámenie EK o Novom európskom Bauhause predstavuje pre nábytkársky priemysel výbornú príležitosť, ako prispievať k vytváraniu udržateľných a inkluzívnych výrobkov na účely nového spôsobu života, v ktorom je udržateľnosť v harmónii so životným štýlom. Celková transformácia sektora vo všetkých jeho aspektoch bude úspešná iba v prípade, že zlepšíme aktívnu účasť pracovníkov a ich zástupcov.

5.2. Výbor konštatuje rastúci trend spotrebiteľov hľadajúcich výrobky šetrné k životnému prostrediu, pri ktorých výrobe boli dodržané dôstojné pracovné podmienky. Environmentálny vplyv nábytkárskeho sektora možno navyše zlepšiť výrobou trvácnejších výrobkov a využívaním recyklovaných materiálov alebo udržateľného (napríklad dubového, borovicového, akáciového atď.) a regenerovaného dreva.

5.3. EHSV vyzýva na vytvorenie súdržného európskeho legislatívneho rámca, v ktorom by sa zakázal obsah nebezpečných spomaľovačov horenia vo všetkých výrobkoch predávaných na vnútornom trhu. Nebezpečné látky by sa mali ďalej nahradiť napríklad penami na báze vody, menej nebezpečnými lepidlami alebo látkami s malým obsahom prchavých organických zlúčenín. Výborným príkladom toho, ako môžu dobrovoľné dohody sociálnych partnerov na európskej úrovni takisto prispieť k zníženiu zdravotných rizík vyplývajúcich z nebezpečných látok, je dohoda sociálnych partnerov o znížení množstva formaldehydu pri výrobe dosiek.

5.4. Výbor sa zasadzuje aj za povinné udržateľné a úplne recyklovateľné obaly a vyzýva na preskúmanie smernice 94/62/ES o obaloch a odpadoch z obalov. EHSV takisto zastáva názor, že dôležitú úlohu pri podpore udržateľných projektov by mohli zohrávať daňové stimuly.

6. Obehovosť

6.1. Hospodárstvo EÚ v nadväznosti na ambície oznámené v Európskej zelenej dohode ( 7 ) a akčnom pláne pre obehové hospodárstvo ( 8 ) vykazuje znaky prijímania obehovosti a podpory inovácií zameraných na zavedenie nových udržateľných hospodárskych modelov. Na dosiahnutie klimatickej neutrality do roku 2050 je kľúčové oddelenie hospodárskeho rastu od využívania zdrojov.

6.2. Z údajov vyplýva, že 80 % až 90 % odpadu z nábytku v EÚ v rámci tuhého komunálneho odpadu sa spaľuje alebo vyváža na skládku odpadov. EHSV obzvlášť znepokojujú nedostatočné informácie pre spotrebiteľov a nedostatočná dostupnosť náhradných dielov, ktorými sa podporuje nákup nového nábytku na úkor obehovosti. Európsky legislatívny zákaz ukladania nábytkového odpadu na skládky by zvýšil zhodnocovanie a opätovné používanie cenných materiálov.

6.3. V záujme boja proti zmene klímy a nadmernému zaťažovaniu prírodných zdrojov Zeme je jediným riešením rýchla transformácia z lineárneho toku materiálov a energie na obehový model. Modely obehového hospodárstva uplatnené v nábytkárskom sektore majú schopnosť umožniť získanie hodnoty z výrobkov a zabezpečiť hospodársky rast a vytváranie pracovných miest. EHSV zdôrazňuje, že nábytok, a najmä výrobky z pravého dreva, je kľúčom k ukladaniu uhlíka, a tým účinne prispieva k boju proti zmene klímy.

6.4. Výbor považuje za kľúčové, aby výrobcovia nábytku navrhovali svoje výrobky spôsobom, ktorý umožní získať hodnotu a uľahčí opätovné používanie, opravu, renováciu a recykláciu. Výrobné procesy sa musia zameriavať na podnecovanie efektívnosti využívania zdrojov a energie a zníženie výrobných nákladov.

6.5. Systém rozšírenej zodpovednosti výrobcov v nábytkárskom sektore má potenciál zvýšiť kapacity na opätovné používanie a recykláciu v Únii a zároveň podporiť stimuly zamerané na to, aby výrobcovia zvážili environmentálny vplyv od fázy návrhu až po skončenie životnosti výrobku.

7. Vzdelávanie, digitalizácia a pracovné podmienky

7.1. Z nedávnej štúdie vyplýva, že väčšina zamestnancov v nábytkárskom sektore nemá kvalifikáciu na úrovni terciárneho vzdelania a nie je oboznámená s aspektmi obehového hospodárstva ( 9 ) . Potreba vysokokvalifikovanej pracovnej sily je však veľká, pričom sektor čelí nepretržitému starnutiu pracovnej sily a má problém osloviť mladšiu generáciu. V záujme zvýšenia atraktívnosti sektora je mimoriadne dôležité neustále zlepšovať pracovné podmienky (v oblasti práce, zdravia a bezpečnosti) a podporovať možnosti odbornej prípravy, ako aj sústrediť sa na motiváciu vysokokvalifikovaných odborníkov a odborníkov v oblasti digitalizácie, aby sa zamestnali v nábytkárskom priemysle.

7.2. „[n]a zvýšenie produktivity a udržanie náskoku pred konkurenciou potrebuje toto odvetvie pracovníkov, ktorí budú vyškolení v oblasti najnovších zručností a technológií“ ( 10 ). V porovnaní s inými časťami sveta sú v EÚ o niečo vyššie náklady práce, ale i jej produktivita a inovácia predstihujú iné regióny. EHSV už uviedol, že

7.3. Výbor vyzýva európskych zákonodarcov, aby aktívne podporovali nadnárodné iniciatívy, ktorými sa zvyšuje kvalita všetkých foriem učňovskej prípravy v nábytkárskom sektore, napríklad koncepciu európskych hlavných kvalifikácií ( 11 )

7.4. Musí sa rozvíjať počiatočné a ďalšie odborné vzdelávanie s cieľom podporiť zručnosti a nové kompetencie špecifické pre toto odvetvie. Musia sa do nich zapájať sociálni partneri, vzdelávacie inštitúty a iné relevantné mimovládne organizácie. Budúcnosťou pracovnej sily v nábytkárskom sektore sú moderné technológie a pracovné miesta náročné na vedomosti založené na etablovanom sociálnom dialógu a kolektívnych zmluvách s dôstojnou odmenou a dôstojnými pracovnými podmienkami, ktoré dokážu prilákať mladšiu generáciu.

7.5. K lepšiemu prenosu bohatých a rozmanitých tradícií a inovačného potenciálu výroby nábytku v Európe by takisto prispel ambicióznejší program Erasmus pre učňov, ktorý by rovnako pomohol zlepšiť atraktívnosť nábytkárskeho sektora medzi mladými ľuďmi, ako aj v spoločnosti vo všeobecnosti. EHSV okrem toho odporúča podporovať systémy overovania, ktorými sa podporí vzájomné uznávanie kvalifikácií.

8. Financovanie a investície

8.1. Európske spoločnosti potrebujú prístup k programom financovania výskumu, vývoja a inovácií, ktoré im pomôžu rozšíriť sa, zvýšiť produktivitu a prijať obehovosť aj nové technológie. Investície sú potrebné aj na podporu obehových cyklov, životnosti výrobkov, ich opráv alebo renovácie a recyklačných kapacít. Vytváraním dopytu po použitom nábytku a podporou neziskových aktérov zapojených do postupu recyklácie alebo upcyklácie použitého nábytku navyše možno pozitívne ovplyvniť ciele zelenej transformácie.

8.2. V sektore, v ktorom prevládajú MSP, zostávajú jednou z najvýznamnejších slabých stránok príležitosti financovania. Je mimoriadne dôležité, aby mali MSP primerané zdroje na analýzu rozvoja svojho podnikania obehovým, inovačným a udržateľným spôsobom, pričom by sa mali podporiť prechodnými daňovými stimulmi a nižšími sadzbami DPH na renovovaný a repasovaný nábytok.

8.3. Nadštandardné črty ako dizajn, kvalita, funkčnosť, trvanlivosť či ergonómia nábytkárskych výrobkov dokážu vyvážiť cenové zvýhodnenie ponúkané výrobcami z krajín s nízkymi mzdami. Inovácie v oblasti používaných materiálov a výrobných zariadení s vyspelými technológiami navyše poskytujú ďalšiu konkurenčnú páku. Výbor preto vyzýva na investície do rozvoja dizajnu, kreativity, zručností a hodnotových reťazcov.

8.4. EHSV napokon vyzýva na vytvorenie európskej platformy, na ktorej by sa podporoval rozvoj podnikania v nábytkárskom priemysle a preventívne posudzovanie sociálneho vplyvu nových technológií. Jej súčasťou by mali byť spoločnosti, sociálni partneri, organizácie občianskej spoločnosti, výskumné inštitúty, univerzity a iné relevantné zainteresované strany, pričom by sa v jej rámci mala poskytovať podpora rastu sektora ako v prípade Európskej platformy pre obehové hospodárstvo ( 12 ) , ktorá je v tejto súvislosti výborným príkladom.

V Bruseli 15. júna 2022 Predsedníčka Európskeho hospodárskeho a sociálneho výboru Christa SCHWENG

(1) Nový európsky Bauhaus: Krásny, udržateľný, spoločný, COM(2021) 573 final.

(2) Ú. v. ES L 365, 31.12.1994, s. 10.

(3) Nová priemyselná stratégia pre Európu, COM(2020) 102 final.

(4) EK – vnútorný trh, priemysel, podnikanie a MSP.

(5) Iniciatíva pre udržateľné výrobky.

(6) Stanovisko Európskeho hospodárskeho a sociálneho výboru na tému „Príležitosti a výzvy pre konkurencieschopnejší európsky drevospracujúci a nábytkársky priemysel“ (stanovisko z vlastnej iniciatívy) (Ú. v. EÚ C 24, 28.1.2012, s. 18).

(7) COM(2019) 640 final/2.

(8) COM(2020) 98 final.

(9) Innovation in the Furniture Industry in the era of circular economy (Inovácie v nábytkárskom priemysle v ére obehového hospodárstva).

(10) Stanovisko Európskeho hospodárskeho a sociálneho výboru na tému „Príležitosti a výzvy pre konkurencieschopnejší európsky drevospracujúci a nábytkársky priemysel“ (stanovisko z vlastnej iniciatívy) (Ú. v. EÚ C 24, 28.1.2012, s. 18).

(11) Európske nábytkárske profesie.

(12) Európska platforma pre obehové hospodárstvo.